**Kulcstartókészítés**

**Ismerkedés a makramézással**

1. KULCSTARTÓ ELKÉSZÍTÉSE

Fonalak:

2x240 cm a 3 mm-es vastagságú kenderfonalból

1x50 cm a 2 mm-es fonalból

Hurkold fel a két 240 cm-es szálat a kulcstartóra. A felhurkolást úgy végezd, hogy félbehajtod a fonalat és átdugod a karabiner résén, a keletkezett hurkon átdugod a 2 szálat, majd szorosan meghúzod. Ezt mind a két 240 cm-es szállal végezd el. Utána igazítsd el a szálakat. A karabinert le is ragaszthatod az asztalon, hogy ne mozogjon. 2 cm-t hagyj ki a karabiner aljától és kezdd el készíteni a laposcsomókat. Kb 23-25 laposcsomót készíts, vagy annyit, hogy 20 cm-es legyen a laposcsomó-oszlop.

**A laposcsomó elkészítése:**

A két szélső szállal fogsz dolgozni, ezek az aktív szálak, a két középső szál nem mozog. Először a bal oldali szálat vezesd át a két középső szál felett a jobb oldalra, majd a jobb oldali szálat a bal oldali szál felett, hátulról a bal oldalra viszed, majd átdugod a bal oldali szál által alkotott hurkon.

Ez így egy félcsomó. Most ugyanezt végezd el úgy, hogy először a jobb oldali szálat viszed el a bal oldalra, majd a bal oldali szálat jobbra. Ez így egy laposcsomó. Ebből készíts 25 darabot, vagy annyit, hogy a 20 cm-t elérd.

A laposcsomó-oszlopot hajtsd félbe és a maradék fonalszálakat húzd át a karabinerkapcson. A kapocs aljától 2 cm-es részen kösd meg a wrap csomót, ami arra szolgál, hogy összefogd az összes fonalat.

**A wrap csomó elkészítése:**

A wrap csomó elkészítéséhez szükséged lesz az 50 cm-es, 2 mm-es fonalszálra. Hajtsd meg az 50 cm-es szálat, hogy egy “U” betűt formázz vele, aminek az egyik szára sokkal hosszabb és tedd a többi fonal elé. A hosszabb résszel kezdjük el a szálakat körbetekerni. Figyelj arra, hogy az 50 cm-es szál teteje lógjon ki felül annyira, hogy meg tudd majd fogni. Tekerd körbe kb. 8-szor, majd a szálat, amit tekertél, alul a megmaradt hurkon bújtasd át. Ha ez megvan, akkor a felül kilógó szálat kezdd el óvatosan húzni, hogy az alsó hurok keresztülhúzódjon a betekert részen. Addig húzd, hogy az alsó hurok keresztülhaladjon a betekert részen. Az alul és felül megmaradt végeket óvatosan vágd le.

1. KULCSTARTÓ KÉSZÍTÉSE

Fonalak:

2x240 cm a 3 mm-es vastagságú kenderfonalból

1x50 cm a 2 mm-es fonalból

Az első lépések ugyanazok lesznek, mint az előbb. Vágd le a fonalakat, majd hurkold fel a kapocsra. A csavart csomó annyiban különbözik a laposcsomótól, hogy mindig csak félcsomókat készítünk, tehát ha balról kezdjük, akkor mindig csak bal oldalról fogjuk a fonalszálat átvinni a jobb oldalra. De ezt megtehetjük úgy is, hogy mindig jobb oldalról készítjük. Így a minta szépen csavarodni fog. Annyit készíts, hogy a csavart oszlop kb. 20 cm-es legyen. Innen ugyanazt csináld, amit az előző kulcstartónál is.